Der kan have været ulovlige armbånd til Nibe Festival i omløb inden dette års festival. Det fortæller festivalleder Peter Møller Madsen. - Der er sendt anmeldelse med navngivne personer, og der er ageret på det, siger han. Han fortæller, at der ikke bare i år men også de seneste år har floreret rygter om, at visse personer har solgt armbånd til festivalen udenom de officielle salgskanaler. Og nu har festivalen altså reageret på rygterne og anmeldt flere personer til Nordjyllands Politi. - Vi ved ikke om det er intern svindel. Vi ved, at der på tidspunkt er blevet budt nogle armbånd ud, og vi har været meget åbne omkring, at vi altså ikke sælger armbånd men billetter, siger Peter Møller Madsen. Ved ikke, hvordan armbåndene er kommet ud Ifølge festivallederen ved man ikke, hvordan de mistænkte har fået fat i armbåndene, som altså måske er blevet solgt ulovligt. - Vi har lagt en jernring om vores armbånd, så vi følger dem hele vejen og har gjort det siden de blev leveret, og vi har revision på samtlige armbånd fra vores team. - Vi aner ikke, hvordan de er sluppet ud, lyder det fra Peter Møller Madsen. Han ved ikke, hvor mange armbånd, der er blevet solgt ulovligt, men han siger, at denne episode må være en vigtig påmindelse om, at Nibe Festival ikke sælger armbånd men billetter. - Vælger man alligevel at købe en billet privat, så er det vigtigt, at man kan finde frem til personen. For hvis billetten ikke virker, når man skal ind på pladsen, så kan personen anmeldes til politiet. Nibe Festival begyndte i onsdags og varer til og med lørdag.
Festivalen har anmeldt en række personer, der mistænkes for at have solgt festivalsarmbånd uretmæssigt.